Document ID: 31999R2390

Uredba Komisije (ES) št. 2390/1999
z dne 25. oktobra 1999
o podrobnih pravilih za izvajanje Uredbe (ES) št. 1663/95 glede oblike in vsebine računovodskih informacij, ki jih morajo države članice dati na voljo Komisiji za potrditev obračunov Jamstvenega oddelka EKUJS
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 729/70 z dne 21. aprila 1970 o financiranju skupne kmetijske politike [1], kakor je bila nazadnje spremenjena z Uredbo (ES) št. 1287/95 [2], in zlasti člena 4(6) Uredbe,
ob upoštevanju Uredbe Komisije (ES) št. 1663/95 z dne 7. julija 1995 o določitvi podrobnih pravil za izvajanje Uredbe Sveta (EGS) št. 729/70 v zvezi s postopkom za potrditev obračunov Jamstvenega oddelka EKUJS [3], kakor je bila nazadnje spremenjena z Uredbo (ES) št. 2245/1999 [4], in zlasti člena 2(3) Uredbe,
ob upoštevanju naslednjega:
(1) Določiti je treba obliko in vsebino računovodskih informacij iz člena 2(1) Uredbe (ES) št. 1663/95 ter razveljaviti Odločbo Komisije K(96)2732 z dne 3. oktobra 1999 o podrobnih pravilih za izvajanje Uredbe (ES) št. 1663/95 glede oblike in vsebine računovodskih informacij, ki jih morajo države članice dati na voljo Komisiji za potrditev obračunov Jamstvenega oddelka EKUJS.
(2) Državam članicam je treba dovoliti razumen rok za spremembe računalniških sistemov in zato je treba v Prilogi I razlikovati med tistimi podatki, ki jih je treba dati na voljo za proračunsko leto 2000, ki se začne 16. oktobra 1999, in podatki, ki morajo biti na voljo za proračunsko leto 2001, ki se začne 16. oktobra 2000.
(3) Treba je zagotoviti zaupnost in varnost informacij, ki se pošiljajo v računalniški obliki.
(4) Odbor Evropskega kmetijskega usmerjevalnega in jamstvenega sklada ni dal mnenja v roku, ki ga je določil predsednik,
SPREJELA NASLEDNJO UREDBO:
Člen 1
Oblika in vsebina računovodskih informacij iz člena 2(1) Uredbe (ES) št. 1663/95 in način pošiljanja se določita v prilogah I ("Preglednica X"), II ("Tehnične specifikacije za prenos računalniških datotek EKUJS") in III ("Kratek pregled") k tej uredbi.
Člen 2
1. Vsaka država članica da na voljo Komisiji vse informacije, ki so po proračunskih postavkah v preglednici v Prilogi I označene z "X", "A" ali"B" za vsako posamezno dejavnost, ki je podlaga za plačila ali prejemke Jamstvenega oddelka EKUJS. To informacijo je treba hraniti v obliki računalniških evidenc.
2. Na pisno zahtevo Komisije in izključno za pripravo pregleda dokumentacije in pregledov na kraju samem usklajevalni organi pošljejo take računalniške evidence Komisiji v 30 delovnih dneh v skladu s tehničnimi specifikacijami iz Priloge II.
3. Komisija zagotovi zaupnost in varnost informacij, ki jih pošljejo države članice.
Člen 3
Odločba Komisije K(96)2732 se razveljavi.
Člen 4
Ta uredba začne veljati sedmi dan po objavi v Uradnem listu Evropskih skupnosti.
Uporablja se od 16. oktobra 1999.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. oktobra 1999

Labels: 4
6
12
18
15